《秋日书怀寄吴惟范》
明代·居节

十年握手愧君知，澒洞风尘鬓已丝。
元叔倚门终肮脏，长卿慢世自栖迟。
过河独抱枯鱼泣，斫地空歌老骥诗。
陇首云飞秋色起，江湖又是雁来时。

作者简介：明苏州府吴县人，字士贞，号商谷。师文徵明，善书画。工诗。家本业织，籍隶织局。织监孙隆召之见，不往。隆怒，诬以欠官帑，拘系，破其家。乃僦居于半塘，吟咏自如。或绝粮，则晨起画疏松远岫一幅，令僮子易米以炊。后终穷死。有《牧逐集》。